《来燕堂联句》
宋代·韩绛

贤侯谢郡归，从游乐吾党。
林泉富余地，卜筑疏陈莽。
是时春正中，来燕音下上。
若贺大夏成，喜留众宾赏。
得名因谈笑，挥墨粲题榜。
所夸贤豪盛，岂止池树广。
人心乐且閒，鸟意颉而颃。
吟罇敞花轩，醉枕酣风幌。
轻云薄藻栋，初日丽珠网。
红袂生暗香，清弦泛余响。
林深隐飞盖，岸曲迟去浆。
波光栏槛明，竹气衣巾爽。
虚容凉樾入，影与文涟荡。
晨飚转绿蕙，夕雨滋膏壤。
嘉辰喜盍朋，命驾期屡往。
觞咏陶淑真，世俗岂吾倣。
得以为胜游，萧然散烦想。
公子固好士，世德复可象。
今此大基构，不图专奉养。
美哉风流存，来叶足师仰。

作者简介：韩绛（1012～1088），字子华，开封雍丘（今河南杞县）人，韩亿第三子。生于宋真宗大中祥符五年（1012），卒于哲宗元祐三年（1088）。宋仁宗(1023-1063)庆历二年(1042年)高中进士甲科第三名探花（榜眼是王珪，第四名是王安石），除太子中允、通判陈州。哲宗即位，改镇江军节度使，开府仪同三司，封康国公。元祐二年（1087），以司空、检校太尉致仕。三年卒，年七十七。谥“献肃”。